Universitatea Politehnică Timișoara  
Facultatea de Automatică și Calculatoare  
Secția Informatică-zi  
Grupa 3.2  
Varatic Alexandru

**Examen P1 la Comunicare**

**Subiectul I**

Imaginați o situație în care să se regăsească toate elementele componente ale unui proces de comunicare complet, subsumate axiomei 4 : “Comunicarea îmbracă fie o formă digitală, fie una analogică” . Explicați pe modelul : “emițătorul este X, pentru că receptorul este Y pentru că...” , și justificați încadrarea în axiomă a situației descrise.

Situația imaginată :  
Într-o bună zi de toamnă Marius a sosit acasă dupa o lungă zi de școală, și s-a apucat să își facă tema la matematică pentru ziua următoare. “Frățioare, vezi că la acest exercițiu rezultatul este 0. Nu trebuie să integrezi după variabila x. Mai bine încearcă să integrezi după y”, i-a sugerat Paul, fratele său mai mare, mângâindu-l ușor pe umăr și zâmbind. Marius însă nu auzise bine, fiind cu căștile în urechi, și un pic stresat. “Mulțumesc”, a răspuns Marius.  
  
Situația prezentată descrie un proces de comunicare, însumând toate componentele acestuia. Astfel, emițătorul este Paul (fratele lui Marius), deoarece acesta transmite un mesaj către Marius. Receptorul este Marius, deoarece el este beneficiarul mesajului, iar mesajul propriu zis este : “Frățioare, vezi că la acest exercițiu nu trebuie să integrezi după variabila x. Mai bine încearcă să integrezi după y”, deoarece reprezintă conținutul propriu-zis al comunicării, informația transmisă. Bariera externă este muzica din căștile lui Marius, deoarece perturbează și alterează mesajul transmis, iar bariera internă este stresul băiatului. Codul este limbajul verbal folosit – limba română. Canalul de comunicație este unul direct, aerul, mesajul fiind unul verbal. Contextul este cadrul în care are loc comunicarea, și anume că Marius își rezolva greșit tema, iar feedback-ul este reacția de răspuns a lui Marius la mesajul lui Paul (mulțumirea).  
  
Cele 4 aspecte ale mesajului sunt : “la acest exercițiu rezultatul este 0” (informația obiectivă), “sunt un frate atent și grijuliu” (componenta personală/auto-dezvăluirea), “mă pricep mai bine la matematică” (componenta relațională), “mai bine încearcă să integrezi după y” (apelul).  
  
Situația descrisă se încadrează în axioma 4, deoarece procesul de comunicare prezentat îmbracă ambele forme de comunicare. Forma digitală este axată pe conținut și reprezintă partea verbală a comunicării, adică conținutul propriu-zis al mesajului transmis de Paul către Marius : “la acest exercițiu rezultatul este 0. Nu trebuie să integrezi după variabila x. Mai bine încearcă să integrezi după y”.   
Forma analogică se referă însă la relația prezentată în situație, la partea non-verbală și paraverbală a comunicării. Prin mimică și gesturile faciale (zâmbetul), dar și prin limbajul kinestezic/corporal (atingerea pe umăr), Paul îi transmite lui Marius că este un frate grijuliu, dispus să îl ajute în orice situație.

**Subiectul II**

Imaginați un dialog pe un subiect liber ales, în cadrul căruia să evidențiați meta-comunicarea.

* Salut, Daniel. Ai putea să îmi împrumuți niște bani până luna viitoare?
* Salut. Cu mare drag te-aș ajuta, dar nu pot. Sunt și eu în impas financiar. Nu mă înțelege greșit, nu te-aș refuza pur și simplu așa, în final nu îmi ești indiferent.
* Înțeleg, da.. Nu e nici o problemă atunci, nu mă supăr.

Dialogul reflectă meta-comunicarea, deoarece expresiile folosite maschează intenția adevărată din spatele vorbelor, ascunzând adevărul și nefiind sincere de fapt.  
  
“Cu mare drag te-aș ajuta” = te-aș ajuta, dar nu prea  
“Nu mă înțelege greșit” = înțelege-mă cum vrei  
“Nu te-aș refuza pur și simplu așa” = ba da, te-aș refuza fără vreo ezitare  
“Nu îmi ești indiferent” = nu îmi prea pasă de tine  
“Nu e nici o problemă atunci, nu mă supăr” = m-ai supărat și m-ai indispus