**Cap. 1. Introducere în Microeconomie**

**1.1. Activitatea economică**

Activitatea economică reprezintă o trăsătură definitorie a omenirii iar existența umană în afara unui sistem economic este în zilele noastre greu de conceput. Științele economice studiază astfel sistemul complex de activități prin care sunt satisfăcute nevoile individuale și ale societății. Pe de o parte scopul științele economice este a acela studia activitatea de producere, circulație, repartiție și consum a bunurilor și serviciilor. Pe de altă parte, scopul analizelor economice este acela de a optimiza luarea deciziilor pe criterii economice, în condiții de risc și incertitudine. Astfel, sunt furnizate răspunsuri la întrebări cheie precum: Ce?, Cât?, Cum? și Pentru cine? să se producă.

La baza științele economice stau două discipline fundamentale, precum Microeconomia și Macroeconomia.

* ***Microeconomia*** – studiază comportamentul individual al agenților economici abordând teme din zona producției de bunuri și servicii (factori și costuri de producție, productivitate și eficiență), transferului pe piață (cerere, ofertă, piață, concurență, preț), consumului (utilitatea produselor, preferințele consumatorului), dar și din sfera veniturilor generate în urma procesului economic (profit, salariu, dobândă).
* ***Macroeconomia*** – studiază comportamentul economic de ansamblu, la nivel agregat, operând cu noțiuni precum creștere și dezvoltare economică, fluctuații ale producției și crize economice și financiare, șomaj și inflație, politici economice, piețe financiare, curs de schimb, fluxuri de capital sau echilibru economic.

*!!! Microeconomia pune bazele unor discipline a căror aprofundare ajută la gestionarea firmelor precum finanțele, managementul, contabilitatea sau marketingul (discipline de gestiune – gestionari). Macroeconomie pune bazele disciplinelor economice precum sisteme financiare, economie monetară, modele de creștere economică și comerț internațional, finanțe internaționale, prognoză economică (discipline și instrumente economice – economiști).*

**1.2. Nevoile umane și resursele economice**

Științele economice își găsesc sensul în analiza legăturii dintre nevoile umane și resursele economice necesare pentru satisfacerea lor.

Definiție: *Nevoile uman*e reprezintă aspirațiile și dorințele individuale și ale societății.

Aceste nevoi sunt nelimitate, sunt în creștere și au o intensitate din ce în ce mai mare. Conform piramidei lui Maslow, cel care a făcut o primă ierarhizare general acceptată a nevoilor umane, acestea pornesc de la nevoile de bază și continuă cu cele superioare, ultimele fiind resimțite doar de o categorie restrânsă de indivizi.




Fig. 1. Ierarhizarea nevoilor umane

Definiție: *Resursele economice* reprezintă ansamblul elementelor utilizate în vederea satisfacerii nevoilor umane.

Resursele economice sunt limitate, fiind reprezentate de bunuri libere, care se regăsesc în natură și bunuri derivate în urma activității umane.

**1.3. Raritatea resurselor și alegerea pe criterii economice**

Având în vedere tensiunea care se creează între nevoile nelimitate și existența unor resurse limitate existente pentru satisfacerea lor, aceasta dă naștere unei „Legi a rarității resurselor”.[[1]](#footnote-1)

Definiție: *Legea rarității resurselor* arată că pe măsură ce volumul și intensitatea nevoilor umane cresc, cantitatea de resurse economice disponibilă pentru satisfacerea nevoilor fie crește într-un ritm mai puțin alert, fie se reduce (ex. resursele subsolului).

Astfel, această tensiune creată impune luarea tot mai frecventă a unor decizii pe criterii economice, precum majorarea beneficiilor sau reducerea pierderilor/costurilor potențiale. Prin urmare, apar două concepte legate de luarea deciziilor pe criterii economice și anume:

* ***Costul de oportunitate*** (CO) – care arată pierderea înregistrată atunci când nu se face cea mai bună alegere pe criterii economice din mai multe variante de alegere existente.
* ***Frontiera posibilităților de producție*** (FPP) – arată cantitatea maximă de bunuri și servicii care poate fi obținută în urma combinării factorilor de producție, în baza capacităților de producție existente.

**1.4. Risc și incertitudine în economie**

Alegerile umane nu sunt întotdeauna raționale și nu se fac în condiții de certitudine (contextul economic general se modifică, nu luăm în calcul sau nu analizăm corect toate informațiile existente, etc.). De aceea, majoritatea deciziilor sunt supuse riscului și incertitudinii.

*!!! Dacă incertitudinea reprezintă o stare de nesiguranță totală cu privire la atingerea obiectivelor viitoare ale agenților economici, riscurile arată apariția unei eveniment nesigur dar posibil, și pot fi cuantificate cu ajutorul probabilităților.*

Clasificarea riscurilor economice:

a) Riscuri microeconomice

* Operaționale – felul în care angajații îndeplinesc sarcinile de serviciu, gestionarea proceselor de lucru, etc.
* Financiare – sunt cele mai numeroase și țin de finanțare, lichiditate, faliment, modificarea condițiilor de piață precum rata dobânzii sau cursul valutar, etc.
* Tehnice – alegerea echipamentelor și soluțiilor tehnice
* Informatice – pierderea sau furtul informațiilor cu privire la bazele de date, proceduri de lucru, rețete de producție, etc.

a) Riscuri macroeconomice

* Politici economice – modificarea condițiilor economice prin intermediul politicilor fiscal-bugetare sau monetare
* Legislative – modificarea legislației dintr-un anumit domeniu de activitate
* Globale – generate de apariția unor crize economice și/sau financiare.

*!!! Acestor două categorii de riscuri pot fi adăugate și riscurile individuale, precum cele psihologice sau aferente reputației decidentului.*

**1.5. Sisteme economice - trăsături**

Economiile statelor lumii nu au funcționat dintotdeauna după reperele pe care le avem în prezent. Mai mult, sistemele economice existente nu au la bază același principii și mecanisme de funcționare. O prezentarea a sistemelor economice este realizată în Figura 2.

Economiile în tranziție

Economia centralizată

Economia de piață

Sisteme economice

Economia naturală

Economia de schimb

Fig. 2. Clasificarea sistemelor economice

Clasificarea sistemelor economice:

A. Economia naturală

* reprezintă un sistem economic incipient, bazat pe autoconsum,
* este o economie autarhică, orientată către nevoie satisfacerii nevoilor primare.

B. Economia de schimb

* apare odată cu apariția statelor moderne, fiind generată de diviziunea muncii și specializarea agenților economici,
* la început schimbul se făcea marfă contra marfă iar ulterior, schimbul a fost intermediat și dinamizat de apariția banilor
* acest sistem a dat naștere la rândul său unor sub-sisteme precum:

a) Economia centralizată (de comandă)

* specifică statelor comuniste (ex. Coreea de Nord)
* proprietatea este a statului și nu există liberă inițiativă
* statul decide ce, cât, cum și pentru cine să se producă
* sistem puțin performant, fiind caracterizat de lipsa competiției
* nu există însă discrepanțe majore între indivizi, nu există șomaj (ci obligația de a munci, chiar forțat), sau inflație (prețurile sunt impuse de stat)

b) Economia de piață (capitalistă)

* specifică statelor dezvoltate ale lumii (ex. Statele Unite)
* se bazează pe liberă inițiativă și competiție
* reprezintă un sistem performant, unde productivitatea este ridicată
* proprietatea este privată și regulile producției, schimbului și consumului sunt impuse de piață
* se caracterizează prin importante discrepanțe între clasele sociale și apariția unor dezechilibre economice temporare

c) Economia aflată în tranziție

* presupune trecerea de la sistemul centralizat către cel de piață (specifică țărilor est-europene)
* implică modificarea cadrului instituțional și legislativ
* caracterizată de incertitudine, corupție, dar și de existența unor bune oportunități de investiții.

*!!! În realitate nu există un sistem pur al economiei de piață sau centralizate ci mai degrabă un mix între cele două sisteme, statele dezvoltate apropiindu-se foarte mult de caracteristicile economiei de piață.*

1. Având în vedere faptul că științele economice sunt științe sociale, care au în centru comportamentul uman aflat într-o continuă schimbare, din studiul lor nu se degajă legi (sau adevăruri general valabile), cu câteva excepții (legea randamentelor descrescătoare, legea cererii – cu excepțiile aferente, sau legea rarității resurselor – atunci când vorbim despre resurse naturale). [↑](#footnote-ref-1)